Nariadenie Rady (ES) č. 1973/2002
z 5. novembra 2002,
ktorým sa mení a dopĺňa nariadenie (ES) č. 2026/97 o ochrane pred subvencovanými dovozmi z krajín, ktoré nie sú členmi Európskeho spoločenstva
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 113,
so zreteľom na návrh Komisie,
keďže:
(1) Nariadením (ES) č. 2026/97 [1] Rada prijala spoločné pravidlá na ochranu pred subvencovanými dovozmi z krajín, ktoré nie sú členmi Európskeho spoločenstva.
(2) Článok 6 nariadenia (ES) č. 2026/97 ustanovuje niektoré usmernenia na výpočet výhody pre prijímateľa, podľa ktorého sa vychádza z bežných trhových podmienok. Je vhodné bližšie určiť pravidlá pre prípady, keď v dotknutej krajine nemožno vychádzať z bežných trhových podmienok. V takejto situácii sa pri výpočte vychádza z prispôsobenia podmienok prevládajúcich v dotknutej krajine na základe aktuálnych faktorov, ktoré sú k dispozícii v tej krajine. Ak to nie je uskutočniteľné, pretože takéto ceny a náklady neexistujú, alebo sú nespoľahlivé, vtedy sa primeraný základ pre výpočet sa určí podľa podmienok na iných trhoch.
(3) Článok 4 nariadenia (ES) č. 2026/97 ustanovuje, že niektoré subvencie na ochranu životného prostredia, výskum a regionálny rozvoj nie sú rovnaké. Okrem toho sa v článku 10 ods. 5 a 6 uvádza, že možno začať prešetrovanie s cieľom určiť, či sú subvencie napadnuteľné, a že prešetrovanie sa nezačne, ak sa týka určitých nenapadnuteľných subvencií. Platnosť príslušných ustanovení v Dohode WTO o subvenciách a vyrovnávacích opatreniach by mala uplynúť 31. decembra 1999, ak členovia WTO nerozhodnú inak. Keďže sa neprijalo žiadne také rozhodnutie, príslušné ustanovenia prestali uplatňovať. Preto je potrebné posúdiť, či sa ustanovenia o nevyrovnávajúcich subvenciách uvedených v nariadení (ES) č. 2026/97 majú zachovať. S ohľadom na to hlavní obchodní partneri spoločenstva ďalej prestali uplatňovať tieto ustanovenia počas prešetrovania týkajúceho sa vyrovnávacích opatrení. So zreteľom na uvedené a s cieľom zachovať rovnováhu medzi právami a povinnosťami uvedenými v dohode WTO sa považuje za vhodné zrušiť ustanovenia nariadenia (ES) č. 2026/97 týkajúce sa nenapadnuteľných subvencií.
(4) Článok 28 ods. 5 nariadenia (ES) č. 2026/97 určuje, že v prípade použitia dostupných faktov sa použité informácie skontrolujú s ďalšími zdrojmi. Považuje sa za primerané určiť, že takéto zdroje môžu, ak je to vhodné, takisto patriť k údajom týkajúcim sa medzinárodného obchodu alebo k reprezentatívnym trhom.
(5) Považuje sa za primerané z záujme právnej istoty ustanoviť, aby sa tieto zmeny a doplnky uplatňovali čo najskôr na nové prešetrovania,
PRIJALA TOTO NARIADENIE:
Článok 1
Nariadenie (ES) č. 2026/97 sa týmto mení a dopĺňa takto:
1. V článku 6 písm. d) sa dopĺňa tento text:
"Ak nie sú v krajine prevládajúce trhové podmienky pre požadovaný produkt a službu, alebo na nákup, ktorý sa má použiť ako primeraný základ výpočtu, uplatnia sa tieto pravidlá:
i) podmienky prevládajúce v dotknutej krajine sa upravia na základe aktuálnych nákladov, cien a iných faktorov, dostupných v tej krajine na základe primeraného množstva, ktoré odráža bežné trhové podmienky; alebo
ii) ak je to vhodné, použijú sa bežné trhové podmienky prevládajúce v inej krajine alebo v medzinárodnom obchode, ktoré sú dostupné príjemcovi."
2. Článok 4 a článok 10 ods. 5 a ods. 6 sa zrušujú.
3. V článku 28 ods. 5 sa dopĺňa táto veta:
"Takáto informácia môže zahŕňa relevantné údaje o svetovom trhu a iných reprezentatívnych trhoch."
Článok 2
Toto nariadenie nadobúda účinnosť deň po jeho uverejnení v Úradnom vestníku Európskych spoločenstiev.
Uplatňuje sa na všetky prešetrovania začaté podľa nariadenia (ES) č. 2026/97 po dni nadobudnutia účinnosti tohto nariadenia.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 5. novembra 2002